Аккаев Азнаур Эверест и щыгум докI
Дунейпсо класс зиIэ къегъэлакIуэ, Урысей и МЧС-м и Iуащхьэмахуэ бгылъагэ къэлъыхъуакIуэ-къегъэлакIуэ гупым и лэжьакIуэ Аккаев Азнаур Эверест бгым и щыгум дыгъуасэ пщэдджыжьыр сыхьэти 4-рэ дакъикъэ 30-м нэсащ.
Метр 8848-рэ зи лъагагъ бгыр дунейм щынэхъ лъагэ дыдэщ. Ар Непал къэралыгъуэм хеубыдэ икIи абы щыпсэухэр «Джомолунгма»-кIэ йоджэ. Зы альпинисти щыIэу къыщIэкIынукъым ар къигъэIурыщIэну щIэмыхъуэпсу. Иджы а Iуэхугъуэ псэзэпылъхьэпIэр къехъулIащ Аккаев Азнаури.
Ди лъахэгъухэм ящыщу Эверестым дэкIыфар цIыхуиплI къудейщ. Япэ дыдэу ар къызэхъулIар Ольмезов Абдул-Хьэлымщ — 2009 гъэм. ИлъэситI дэкIри, Ольмезовым абы тригъэзащ. А гъэ дыдэм, 2011-м, адыгэ бзылъхугъэ Мэз Каринэ накъыгъэ мазэм дунейм и щыгу нэхъ лъагэ дыдэм къыщыхутащ.
НэгъуэщI ди зы щIалэми 2012 гъэм хузэфIэкIащ Эверестым къыщыхутэну. Ар Хаджиев Азнорщ.
Къэбэрдей-Балъкъэрым АльпинизмэмкIэ, бгым дэкIуеинымрэ спорт туризмэмкIэ и федерацэм и тхьэмадэ Ольмезов Абдул-Хьэлым хъыбар къызэрыдигъэщIамкIэ, Аккаевыр Эверестым къехыжу хуежьащ. Абы дэщIыгъуу Джомолунгмэ дэкIуеящ ди къэралым щыщхэу Тебиев Валерий, Бриман Даниил, Крафт Евгений, Абрамов Александр (еянэу) сымэ.
Аккаев Азнаур ящыщщ Урысейм и МЧС-м и Iуащхьэмахуэ бгылъагэ къэлъыхъуакIуэ-къегъэлакIуэ гупым и лэжьакIуэ нэхъыфI дыдэхэм. ЦIыхухэр къыщрагъэл Iуэхугъуи 180-м щIигъум ар хэтащ икIи куэд щытыкIэ гугъум къришащ. Иджы дунейм и бгы нэхъ лъагэ дыдэм и щыгум нэсащ.
Хьэтау Ислъам.
